WP glo hy kan lug suiwer tussen breiers | Netwerk24
WP glo hy kan lug suiwer tussen breiers
Deur Stephen Nell 25 Julie 2018 19:35
Die Westelike Provinsie Rugbyunie (WPRU) is ná 'n vergadering by Nuweland Woensdag hoopvol dat die onmin in die Stormers se afrigtingspan uit die weg geruim kan word.
Thelo Wakefield, president van die WPRU, sê selfs die kwessie is "oordryf" in die media.
Thelo Wakefield. Foto: Liza van Deventer
'n Bom het verlede week in Stormers-geledere gebars toe Paul Treu, een van die hulpafrigters, uit 'n hersieningsvergadering van die span se mislukte Superrugby-veldtog gestorm het. Hy het glo gesê hy het "genoeg daarvan gehad om sleg behandel te word" en dat hy dit nie meer gaan vat nie.
Treu meen glo sy insette word nie na waarde geskat deur die hoofafrigter, Robbie Fleck, nie. Hy sit ook nie om dieselfde vuur as die Nieu-Seelandse hulpafrigter, Paul Feeney, nie.
Ingeligtes het aan Netwerk24 gesê 'n voortgesette werksverhouding sal onmoontlik wees.
Ná 'n vergadering tussen Wakefield, die WP se uitvoerende hoof, Paul Zacks, die WP se direkteur van rugby, Gert Smal, en al vier lede van die Stormers se afrigtingspan – Fleck, Feeney, Treu en Russell Winter – is die amptelike reaksie egter dat die lug gesuiwer kan word.
"Dit was 'n vrugbare vergadering en in 'n goeie gees gehou, met al die lede wat hulle daartoe verbind het om oplossings te vind. Die doel was om die feite vas te stel. Dit was deel van ons hersiening van die seisoen," sê Wakefield in 'n nuusverklaring.
Hy meen die kwessie is 'n "interne saak".
"Ons glo dat ons 'n uitsonderlike groep het vir aanstaande seisoen, en wil seker maak dat alle kwessies en moontlike struikelblokke uit die weg geruim moet word om ons die beste moontlike kans op welslae te gee."